Morten Bødskov (S), 2013-02-07:
Tak for det, formand.
Og tak til ordførerne for den jo i øvrigt meget positive modtagelse af forslaget her.
Som det er fremgået, er der ikke bare to elementer, men faktisk tre elementer – jeg tror, at der var en af ordførerne, der sagde, at der var to.
Det første element er jo en graduering af bøderne for overtrædelse af reglerne om kontrolapparatet inden for køre-hvile-tids-området.
Det andet element er en opblødning af reglerne om frakendelse ved overtrædelse af reglerne om kontrolapparatet inden for køre-hvile-tids-området.
Endelig er det tredje element en forøgelse af gebyrerne for udstedelse af kørekort.
For det første foreslås der altså en graduering af bødestørrelsen for overtrædelse af reglerne om kontrolapparatet inden for køre-hvile-tids-området, og det sker rigtigt nok, som det er sagt, som opfølgning på en dom, som EU-Domstolen har afsagt i februar 2012.
Den foreslåede ændring vil indebære, at der ved fastsættelsen af bøder for overtrædelse af reglerne om kontrolapparatet i højere grad end i dag tages hensyn til overtrædelsens grovhed.
Baggrunden herfor var, som også hr. Henning Hyllested var inde på, at reglerne i betydeligt omfang blev overtrådt, og at de dengang gældende sanktioner nok måtte anses for at være beskedne i forhold til sanktioner på andre områder, hvor færdselssikkerheden jo også kunne bringes i fare; det var det, der var argumentet dengang.
Og den ændring, som blev vedtaget dengang, ja, den indebar jo, at der som udgangspunkt skulle fastsættes en bøde på 3.000 kr. til føreren og en bøde på 6.000 kr. til arbejdsgiveren for hver enkelt overtrædelse.
Som sagt afsagde EU-Domstolen i 2012 dom i en sag, som vedrørte bødeniveauet for overtrædelse af reglerne i kontrolapparatforordningen.
Det er på den baggrund, at Justitsministeriet har fundet det nødvendigt at foreslå, at det danske bødesystem ændres, så bøder for fremtiden altså gradueres efter overtrædelsens grovhed.
Og det vil herefter indgå som en skærpende omstændighed, i hvilket omfang overtrædelsen er egnet til at forhindre en effektiv kontrol med overholdelse af de så at sige materielle bestemmelser om køre-hvile-tid. De gældende danske regler om bødestørrelsen for arbejdsgivere er ikke fastsat på baggrund af EU-retslige forpligtelser, og EU-Domstolens dom betyder derfor ikke, at disse skal ændres.
Der er i øvrigt heller ikke fundet anledning til at ændre ved de her regler.
Det skal naturligvis fortsat kunne udløse en ubetinget frakendelse, hvis en chauffør har begået særlig grove overtrædelser af reglerne om kontrolapparatet, og sådanne særlig grove overtrædelser vil f.eks. kunne være, hvis en chauffør i gentagne tilfælde har undladt at anvende førerkort eller diagramark i kontrolapparatet.
Men vi skal også være rimelige, og jeg synes, det er rigtigst at skelne mellem mindre alvorlige og grove overtrædelser, så chauffører ikke længere risikerer at miste kørekortet ubetinget på grund af mindre forseelser.
Det må være nok med en betinget frakendelse, så chaufføren kan nå at rette op og ind uden at risikere at miste sit job.
Chauffører, der utilsigtet begår fejl, mener vi altså ikke bør straffes lige så hårdt som dem, der bevidst forsøger at dække over snyd med køre-hvile-tids-reglerne og dermed jo også er med til at sætte deres medtrafikanters sikkerhed på spil.
For det tredje foreslås, som det jo også har været fremme, gebyrerne for udstedelse af kørekort hævet, idet der som følge af det tredje kørekortdirektiv stilles en række nye sikkerhedsmæssige krav til udformningen af det fysiske kørekort, som vi udsteder i EU's medlemsstater.
Det nuværende danske kørekort lever ikke op til de her sikkerhedsmæssige krav, og en opdatering er derfor nødvendig.
Opdateringen er i øvrigt også samtidig ønskelig, da vores danske kørekort i flere sammenhænge jo anvendes ikke bare som kørekort, men også som en generel form for legitimation, hvilket jeg håber at der er bred opbakning til fortsat skal være tilfældet.
Den her opdatering og styrkelse af sikkerhedsniveauet indebærer en meromkostning på omkring 20 kr. pr. kørekort i forhold til produktionsprisen på de nuværende kørekort.
Og der må jeg sige, også til de spørgsmål, der er blevet rejst om, om man skulle graduere den i en vis ende af aldersskalaen, at vi altså finder det naturligt, at merudgiften afholdes af de enkelte borgere, der skal have udstedt kørekort.
Jeg håber, for så vidt angår i hvert fald en række af de spørgsmål, der har været her i debatten, at have præciseret, hvad regeringen mener.
Jeg vil så i øvrigt takke for bemærkningerne og ser selvfølgelig frem til behandlingen af forslaget i Folketingets Retsudvalg.
Meget af det kan findes i bemærkningerne til lovforslaget, men hvis der er behov for yderligere uddybning, står vi selvfølgelig gerne til rådighed for det.